ไฟแนนซ์
โดย...ช.ชดา
29 ธ.ค. 2558

โดย...ช.ชดา
...มีคนถามว่า โครงการ “ช็อปช่วยชาติ” ของรัฐบาล พล.อ.ประยุทธ์ จันทร์โอชา  ต่างจากโครงการประชานิยมของรัฐบาลที่แล้วๆ มาตรงไหน ขอบอกว่า “ไม่แตกต่าง” แต่ดีกรีของประชานิยมต่างหากที่แตกต่าง ประชานิยมไม่ใช่สิ่งเลวร้ายหากทำอย่างพอเหมาะ พอควร และพอดี ไม่ได้ทำแล้วเปิดช่องให้มีการทุจริตคอร์รัปชั่น ใช้เงินอย่างไร้ประสิทธิภาพ และทิ้งหนี้ก้อนโตไว้ให้เป็นภาระแก่ลูกหลาน
งานนี้ ประสงค์ พูนธเนศ อธิบดีกรมสรรพากร ได้เครดิตจากนายกฯ บิ๊กตู่ ขวัญใจของ ช.ชดา ไปเต็มๆ ขโมยซีนของ รมว.คลัง อภิศักดิ์ ตันติวรวงศ์ ไปเลย
...นโยบายภาษีที่คนไทยรอมากที่สุด คือ การลดภาษีเงินได้บุคคลธรรมดา ที่กระทรวงการคลังตั้งแท่นเรื่องนี้มานานเป็นปี แต่ในที่สุดก็เร่งสปีดไม่ทันปี ภาษีนี้ต้องยกยอดไปทำปีหน้า ต้องรอลุ้นว่ารัฐบาลจะใจป้ำอนุมัติแผนภาษีมากกว่าที่รู้ๆ กันแล้วหรือไม่
...ตั้งแต่ปรับบทบาทเป็นผู้บริหารระดับสูง (มาก)ซูเปอร์มด ปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย ก็ไม่ค่อยออกงานมากนัก เพราะเกรงจะแย่งซีนน้องๆ ซูเปอร์มดให้ข้อคิดในวันปีใหม่ว่า “คนเราจะปรับปรุงตัวหรือตั้งเป้าหมายอะไร สามารถทำได้ตลอดเวลา ไม่จำเป็นต้องมาตั้งใจทำเอาตอนปีใหม่” 
ในโอกาสขึ้นปีใหม่นี้ ซูเปอร์มดจะทำ 2 อย่าง คือ จัดบ้านและจัดความคิด‬ ก่อนเริ่มต้นปีใหม่ก็ใช้โอกาสนี้ ทบทวนความคิดที่ผ่านมา สิ่งไหนทำผิดก็เรียนรู้ไว้ว่าจะไม่ทำอีก สิ่งไหนทำถูกก็พยายามทำเพิ่ม ใครเคยบาดหมางกันก็อโหสิซึ่งกันและกัน เพื่อให้ปีใหม่นี้เริ่มด้วยความมงคลทั้งกายและใจ‬
ใครจะนำไปใช้บ้างพี่มดไม่สงวนลิขสิทธิ์